**Kirkevalget 2019 – artikkel til menighetsbladet**

Finn Kirkevalgets logo og bilder her:
<https://kirken.no/nb-NO/om-kirken/slik-styres-kirken/kirkevalget/for-medarbeidere/grafisk-profil/>

NB! Husk å lese gjennom teksten nøye og få med noe som profilerer menigheten din. Lag også gjerne et intervju med et av medlemmene i menighetsrådet.

**Alternativ 1**

**Sett ditt preg på kirken din**

**Det er kirkevalg 8. og 9. september 2019. Kanskje du skal stille til valg?**

**Du er invitert til å være med på å skape fremtidens kirke!**

I kirken skal det være rom for alle. Et stort rom. Høyt til taket. Sterkt fundament. Nye impulser. Gode tradisjoner. Ulike meninger. Ulike veier til tro.

Kirken bygger fellesskap der du bor. Vær med å ta ansvar for fellesskapet og for kirken din!

Mer enn du tror

I Den norske kirke er det rom for mange meninger, og det er rom for ulike veier til tro. I trosfellesskapet er det rom for den troen du har og kanskje for mer enn du tror. Gudstjenester, omsorg for utsatte mennesker, dåp og trosopplæring, konfirmasjon og ungdomsarbeid, kor og kirkemusikk og aktiviteter for barn, viser et mangfold av tilbud - og behov for et mangfold av engasjerte mennesker.

Kirken er til stede overalt i Norge, og vil være til stede i menneskers dagligliv - og ved alle livets begivenheter. Hvordan vil du at kirken skal være? Du har mulighet til å påvirke ved kirkevalget.

Ta ansvar for kirken din

Du trengs til den viktigste oppgaven i dagens Norge: Å skape sterkere fellesskap i bygd og by. Mange tendenser bryter ned fellesskapet mellom oss. Kirken trenger ditt engasjement for å motarbeide isolasjon og splittelse. Kirken trenger dine innspill til hvordan vi kan fremme respekt for Guds skaperverk. Kirken trenger folk som kan se enkeltmennesket, inspirert av hvordan Jesus ga verdi til mennesker han møtte.

Kirken din gir mange muligheter for ditt engasjementet. I møtene med folk i ditt nabolag kan dine holdninger og handlinger utgjøre en stor forskjell.

Ved kirkevalget skal det velges 8000 medlemmer til å lede kirkens arbeid gjennom menighetsråd og bispedømmeråd. Bli med på noe stort: Si ja dersom du blir spurt om å stille til valg. Og gi din stemme på valgdagen. Vi vil samarbeide for at flere oppdager det store og gode ved å gi av sin tid til det som bygger fellesskap.

To valg

Ved kirkevalget kan du stemme på kandidater til menighetsrådet og til bispedømmerådet/Kirkemøtet.

Menighetsrådet leder menighetens virksomhet der du bor. Som medlem i menighetsrådet kan du ha stor innflytelse på de lokale oppgavene og utfordringene i din kirke, og du kan selv fremme saker du tror på. Menighetsrådets og bispedømmerådets arbeid spenner over mange temaer – bl.a. miljø og rettferdighet, omsorg, gudstjeneste, musikk, misjon, barne- og ungdomsarbeid, samt jus og økonomiforvaltning.

I hvert av de elleve bispedømmene er det et bispedømmeråd. Bispedømmerådet ansetter prester og enkelte andre ansatte i kirken. Medlemmene av bispedømmerådet er også medlemmer av Kirkemøtet, det høyeste organet i Den norske kirke.

Begge rådene møtes 2-5 ganger i halvåret. Medlemmene velges for fire år.

Kandidatlister

Ved valgene opprettes det en nominasjonskomité som setter sammen en kandidatliste. Det er i tillegg anledning for andre å levere inn egne kandidatlister.

Alle kandidatlister er satt opp i prioritert rekkefølge.

Menighetsrådet skal oppnevne en nominasjonskomité som skal nominere kandidater til menighetsrådsvalget.

Til bispedømmerådsvalget blir det nedsatt en nominasjonskomité (som består av ett medlem fra hvert prosti i bispedømmet, valgt av representanter fra menighetsrådene) som lager en kandidatliste. I tillegg kan det komme lister fra nomineringsgrupper.

Mangfold og fellesskap

Medlemmene i menighetsrådene og bispedømmerådene har ulik utdannings- og yrkesbakgrunn og mange er også aktive på andre arenaer i lokalsamfunnet.

Kirken skal være et fellesskap der mangfold og ulikhet er med på å gjøre fellesskapet rikere. Uansett bakgrunn er ditt engasjement en styrke for kirken og menigheten der du bor.

Din kirke, ditt valg

Ved kirkevalget i 2015 sa 520 323 kirkemedlemmer sin mening om hvem som skal styre kirken.

Ca. 3,1 millioner nordmenn har rett til å stemme ved kirkevalget 8.-9. september

i 2019.

Men hvem skal du stemme på? Kanskje svaret er deg selv?

Besøk kirkevalget.no

**Kirkevalget 2019 - artikkel til menighetsbladet**

**Alternativ 2**

**Hvem vil styre kirken vår?**

**Det er kirkevalg (8.) og 9. september 2019.**

**Kanskje du vil stille til valg?**

**Du er invitert til å være med på å skape fremtidens kirke!**

Rekk opp hånda selv eller finn fram til folk du tror kan være viktige i lokalkirken din. Vi vil samarbeide for at flere oppdager det store og gode ved å gi av sin tid til det som bygger fellesskap.

Ved kirkevalget skal det velges 8000 rådsmedlemmer til å lede kirkens arbeid. Husk å gi din stemme på valgdagen.

Bli med!

Du trengs til den viktigste oppgaven i dagens Norge: Å skape sterkere fellesskap i bygd og by. Mange tendenser bryter ned fellesskapet mellom oss. Vi trenger å engasjere oss for å motarbeide isolasjon og splittelse.

Vi må jobbe fram en motkultur mot alle tegn som tyder på forakt for svakhet. Vi vil støtte det som fremmer respekt for Guds skaperverk. Vi ønsker å vise respekt for hvert enkelt menneske, slik Jesus så og hørte den enkelte. Kirken din gir mange muligheter for ditt engasjement. I møtene med folk i ditt nabolag kan dine holdninger og handlinger utgjøre en stor forskjell.

Menighetsrådet skal oppnevne en nominasjonskomité som skal nominere kandidater. Det er i tillegg anledning for andre til å levere inn egne kandidatlister. Alle kandidatlister er satt opp i prioritert rekkefølge.

Til de regionale bispedømmerådsvalgene vil det foreligge lister fra en nominasjonskomite (som består av ett medlem fra hvert prosti i bispedømmet etter avstemning i et valgmøte der hvert menighetsråd sender sin representant), og fra andre nomineringsgrupper.

Hva gjør menighetsrådet?

Menighetsrådet leder menighetens virksomhet der du bor. Som medlem i menighetsrådet kan du ha stor innflytelse på de lokale oppgavene og utfordringene i din kirke. Menighetens arbeid spenner over mange temaer – bl.a. miljø og rettferdighet, gudstjeneste, musikk, misjon, barne- og ungdomsarbeid, samt jus og økonomiforvaltning.

Her er noen eksempler på menighetsrådets ansvarsområder:

• Trosopplæring blant døpte mellom 0 og 18 år

• Diakonalt arbeid (kirkens omsorgstjeneste)

• Gudstjenester

• Kirkemusikk

• Ofringer

• Utleie av kirken

• Uttalerett ved ansettelser av prest, prost og biskop

• Samarbeid med frivillige

• Langsiktig planlegging av menighetens arbeid

Menighetsrådet har en representant i kirkelig fellesråd. Kirkelig fellesråd tar seg av administrative og økonomiske oppgaver på vegne av soknene. Fellesrådet skal fremme samarbeid mellom menighetsrådene og ivareta soknenes interesser i forhold til kommunen.

Menighetsrådet har 4–10 medlemmer. Medlemmene har ulik utdannings- og yrkesbakgrunn og mange er også aktive på andre arenaer i lokalsamfunnet.

Menighetsrådet møtes 2-5 ganger i halvåret. Medlemmene velges for fire år.

En undersøkelse blant menighetsrådsmedlemmer viste at et stort flertall trives og opplever det som meningsfylt å være med i menighetsrådet. 85 prosent synes vervet er mer eller like tilfredsstillende som de hadde forventet.

Ti gode grunner til å være med i menighetsrådet:

1. Du bidrar til å holde lokalkirken levende

2. Du blir del av et kristent fellesskap

3. Du gjør en viktig jobb for fellesskapet

4. Du kan sørge for et trygt og godt fritidstilbud for barn og unge

5. Du får innblikk i og påvirker de demokratiske prosessene i kirken

6. Du får et nytt nettverk i lokalmiljøet ditt

7. Du kan sørge for at din kirke er en åpen og inkluderende kirke

8. Du preger aktivitetstilbudet i nærmiljøet ditt

9. Du får nyttig styreerfaring som du kan bruke i andre sammenhenger

10. Du kan oppdage nye sider ved deg selv

Besøk kirkevalget.no